b'\n_START_ARTICLE_\nOuti Koski\n_START_SECTION_\nSeurajoukkueet\n_START_PARAGRAPH_\nKoski aloitti naisten p\xc3\xa4\xc3\xa4sarjauransa kasvattajaseurassaan Hyvink\xc3\xa4\xc3\xa4n Tahkossa, miss\xc3\xa4 h\xc3\xa4n heitti kaudella 1980\xe2\x80\x931981 sarjan toiseksi korkeimman pistekeskiarvon, 28,8 pistett\xc3\xa4 ottelua kohden. Vuonna 1981 h\xc3\xa4n siirtyi Lahden Sampoon jossa voitti kaudella 1981\xe2\x80\x931982 sek\xc3\xa4 Suomen mestaruuden ett\xc3\xa4 Suomen cup-mestaruuden. Seurannut kausi toi viel\xc3\xa4 cupin hopeamitalin. Kauden 1984\xe2\x80\x931985 Koski pelasi j\xc3\xa4lleen Tahkossa, ja seuraavaksi kaudeksi h\xc3\xa4n palasi Sampoon, joka voitti Suomen cupin mestaruuden ja SM-pronssia.\n_START_SECTION_\nMaajoukkue\n_START_PARAGRAPH_\nKoski pelasi Suomen alle 16-vuotiaiden tytt\xc3\xb6jen maajoukkueessa ik\xc3\xa4luokan vuoden 1978 EM-kilpailuissa sijoittuen kahdeksanneksi. Vuonna 1979 h\xc3\xa4n kuului Suomen alle 18-vuotiaiden tytt\xc3\xb6jen maajoukkueeseen ik\xc3\xa4luokan EM-kilpailuissa, miss\xc3\xa4 Suomi onnistui muun muassa voittamaan kovana pidettyj\xc3\xa4 it\xc3\xa4eurooppalaisia maajoukkueita sijoittuen lopulta seitsem\xc3\xa4nneksi._NEWLINE_Suomen naisten maajoukkueessa Koski pelasi vuosina 1978\xe2\x80\x931983 47 ottelua 4,7 pisteen keskiarvolla. H\xc3\xa4n kuului Suomen kokoonpanoon vuosien 1980 ja 1981 EM-kilpailuissa sek\xc3\xa4 vuoden 1982 Pohjoismaiden-mestaruuskilpailuissa, miss\xc3\xa4 h\xc3\xa4n heitti naisten maajoukkueen piste-enn\xc3\xa4tyksens\xc3\xa4 (16) Ruotsia vastaan.'